Vier sterf toe hulle polisie probeer ontduikFoto: ANA Maroela Media het vroeër berig drie mense is dood toe hulle motor teen ŉ boom gebots het in Tongaat in KwaZulu-Natal. Kol. Jay Naicker, woordvoerder van die polisie, het Saterdag bewerings bevestig dat die vier probeer het om van die polisie te vlug. “Die verdagtes het glo by ŉ huis in Arbeeweg ingebreek en met huishoudelike items in ŉ Toyota Verso sonder nommerplate gevlug. Die polisie het die voertuig met vier insittendes gesien en vir die bestuurder aangedui om af te trek,” het Naicker gesê. “Die verdagtes het weggejaag en ŉ polisievoertuig het hulle agternagesit. Die bestuurder [van die Toyota Verso] het op die Watson-hoofweg beheer oor die voertuig verloor en die motor het omgeslaan.” Drie verdagtes is op die toneel dood en die bestuurder is met ernstige beserings na die hospitaal gehaas. Hy is ook later in die hospitaal dood. “’n Saak van huisbraak en diefstal wat by die Tongaat-polisiestasie geopen is, is weer gesluit aangesien al die verdagtes dood is,” het Naicker gesê.